Title: I N F O R M Á C I A
Author: dkranjc
Last saved by: ;
Company: MFSR

Predkladacia správa

Ministerstvo financií Slovenskej republiky predkladá na rokovanie vlády Slovenskej republiky návrh poslankýň Národnej rady Slovenskej republiky Ľudmily Muškovej a Kataríny Tóthovej na vydanie zákona, ktorým sa mení a dopĺňa zákon č. 68/2005 Z. z. o cenách v znení neskorších predpisov a o zmene a doplnení niektorých zákonov. Predložený návrh  nie je vypracovaný v súlade s legislatívnymi pravidlami tvorby zákonov, ktoré sú záväzné aj pre poslancov Národnej rady Slovenskej republiky (názov zákona nezodpovedá názvu zákona            č. 68/2005 Z. z., v čl. I  treba nahradiť len rok 2007 rokom 2010, body v článkoch je potrebné zrušiť).  S predloženým návrhom zákona Ministerstvo financií SR nesúhlasí z nasledovných dôvodov:

Predloženým návrhom zákona sa navrhuje posunúť účinnosť zrušenia regulácie nájomného za byty        z   1. júla 2007  na 1. júl 2010. Ako dôvod posunutia účinnosti sa uvádza, že po uvoľnení regulovaného nájomného za byty od 1. júla 2007 prenajímatelia bytov pristúpia k jednostrannému výraznému zvýšeniu nájomného, v dôsledku čoho dôjde k existenčnému ohrozeniu občanov užívajúcich nájomné byty najmä v domoch vydaných v rámci reštitučných zákonov. V tejto súvislosti je potrebné poukázať na to, že nájom bytu sa riadi osobitnými ustanoveniami Občianskeho zákonníka, a preto argumentácia o jednostrannom zvyšovaní nájomného bez prihliadnutia na príslušné ustanovenia Občianskeho zákonníka súvisiace s touto problematikou, nie je postačujúca.

V októbri  2004 bol predložený na rokovanie Národnej rady Slovenskej republiky vládny návrh zákona, ktorým sa mení a dopĺňa zákon č. 18/1996 Z. z. o cenách v znení neskorších predpisov a o zmene a doplnení niektorých zákonov, ktorého súčasťou bolo okrem iného zrušenie výnosu Ministerstva výstavby a regionálneho rozvoja SR č. V-1/2003 o regulácii cien nájmu bytov s navrhovanou účinnosťou od 1. februára 2005. Tento návrh vychádzal z Programového vyhlásenia vlády SR z novembra 2002, ktorým sa vláda zaviazala zrušiť reguláciu cien za nájom bytov. Tomuto  navrhovanému zrušeniu regulácie nájomného predchádzalo viacnásobné zvyšovanie regulovaných cien realizované postupne  v priebehu rokov 2000 až 2004, o ktorom rozhodla vláda ešte v roku 1999 v rámci nevyhnutnej potreby dosiahnutia úrovne ekonomického nájomného. Súčasne bolo rozhodnuté, že s účinnosťou od 1. januára 2000 pri uzatváraní nových nájomných zmlúv k preukázateľne voľným bytom (nezaťaženým žiadnym obmedzením v intenciách Občianskeho zákonníka) sa v súkromnom sektore nájomné dohodne zmluvne bez obmedzenia reguláciou. V rámci prerokovania tohto návrhu vo výboroch Národnej rady Slovenskej republiky v januári 2005 boli vznesené zásadné pripomienky predovšetkým Výborom pre sociálne otázky a bývanie, ktorý z obavy pred očakávanými dôsledkami z tohto kroku  podmienil dereguláciu nájomného za byty doriešením viacerých otázok spojených s bývaním smerujúcim voči Ministerstvu výstavby a regionálneho rozvoja SR a Ministerstvu práce a sociálnych vecí SR.  S prihliadnutím na uvedené poslanci Národnej rady Slovenskej republiky prijali pozmeňujúci návrh, ktorým sa navrhovaná účinnosť zrušenia výnosu Ministerstva výstavby a regionálneho rozvoja SR č. V-1/2003 odložila až k 1. júlu 2007. 

Na problémové okruhy spojené so zrušením regulácie sa poukazuje aj v koncepcii štátnej bytovej politiky do roku 2010  schválenej uznesením vlády č. 636 z 24. augusta 2005, ktorá okrem iného vychádza z deregulácie nájomného za byty. Nadväzne na schválenú koncepciu vláda SR predmetným uznesením uložila zodpovedným ministrom (ministrovi výstavby a regionálneho rozvoja a ministrovi spravodlivosti) legislatívne úlohy okrem iného v oblasti prípravy návrhu zákona, ktorý upraví podmienky nájomných vzťahov v nájomnom bytovom fonde (do 31. decembra 2007), ako aj prípravy novely Občianskeho zákonníka. Pre oblasť cien za nájom bytov, resp. zákon č. 18/1996 Z. z. o cenách v znení neskorších predpisov nevyplynula  z tohto uznesenia vlády žiadna úloha. V súvislosti s prípravou plnenia uvedenej  úlohy Ministerstvo výstavby a regionálneho rozvoja SR v súčasnosti zriadilo pracovnú skupinu na vypracovanie návrhu zákona o úprave nájomných vzťahov. 

S účinnosťou od 1. marca 2005 Ministerstvo výstavby a regionálneho rozvoja SR nemá v oblasti cien za nájom bytov žiadne kompetencie. V dôsledku súbežného blokovania zrušenia výnosu Ministerstva výstavby a regionálneho rozvoja SR č. V-1/2003 článkom VIII zákona č. 68/2005 Z. z. nemôže ani Ministerstvo financií SR uplatňovať svoje zákonné kompetencie v tejto oblasti. Pritom neopomenuteľné je, že aj možnosti Ministerstva financií SR  regulovať ceny za nájom bytov sú zásadným spôsobom limitované, a to  prípustnými spôsobmi regulácie cien a  tiež tým, že okrem verejného sektora nemôže byť v súkromnom sektore akceptovaná taká regulácia cien, ktorou bude vlastníkom domov, resp. prenajímateľom bytov spôsobovaná ujma, resp. nevytvoria sa týmto subjektom prinajmenšom podmienky na riadne plnenie povinností, ktoré im vyplývajú z Občianskeho zákonníka, resp. z nájomnej zmluvy. Ďalším závažným problémom je aj to, do akej miery a či vôbec uvádzaný výnos Ministerstva výstavby a regionálneho rozvoja SR ešte zodpovedá  súčasným podmienkam. Vzhľadom na to, že ustanovená úroveň maximálnych cien za nájom bytov v staršom bytovom fonde vychádzala z podkladov Ministerstva výstavby a regionálneho rozvoja SR staršieho dátumu,  vznikajú  pochybnosti o tom, či tieto ceny korešpondujú aspoň s tým, čo je povinný prenajímateľ bytu zabezpečiť.

Z uvedeného vyplýva, že ide o mimoriadne zložitú problematiku, ktorej riešenie si vyžaduje komplexný prístup nielen k samotnej problematike bývania, ale aj k rešpektovaniu vlastníckych práv garantovaných Ústavou Slovenskej republiky. V tomto zmysle zastávame stanovisko, že je nevyhnutné v prvom rade riadne analyzovať skutkový stav veci.

Nakoľko ide o problematiku bývania, ktorá je súčasťou vládou schválenej koncepcie štátnej bytovej politiky do roku 2010, považujeme za žiaduce jej prehodnotenie vrátane úloh z uznesenia vlády Slovenskej republiky č. 636 z 24. augusta 2005. Okrem iného je totiž zrejmé, že úloha Ministerstva výstavby a regionálneho rozvoja SR a Ministerstva spravodlivosti SR v bode B. 7. tohto uznesenia vlády nie je časovo skoordinovaná ani so samotným zámerom o deregulácii nájomného za byty.

Na základe uvedeného Ministerstvo financií Slovenskej republiky navrhuje uložiť: 

1.	 Ministerstvu výstavby a regionálneho rozvoja Slovenskej republiky predložiť na najbližšie rokovanie vlády Slovenskej republiky návrh uznesenia vlády, ktorým uloží  úlohy na komplexné riešenie danej problematiky,

2.	Ministerstvu financií Slovenskej republiky predložiť návrh zákona, ktorým sa podľa bodu 1 predĺži  účinnosť výnosu Ministerstva výstavby a regionálneho rozvoja Slovenskej  republiky č. V-1/2003.